Lo naixedero de lo río Aguas ye a 2 km a lo norueste d'Allueva, a 1.235 m d'altaria sobre lo libel de la mar y entre la sierra d'Orich a lo nordeste y la sierra de Pelarda a lo sudueste y en la mesma val a on ye lo naixedero de La Uerba. Dende lo suyo naixedero s'adreza enta lo sudeste formando una val que desparte estas dos sierras y las suyas continacions sudorientals (muela d'Anadón a lo norte y sierra de Segura a lo sud). A lo sud d'esta muela cretacia bi ha un cambio de dirección important enta lo nordeste que ha estau interpretau como un codo de captura. Lo sistema de fallas de dirección N-S habría favoreixiu una erosión regresiva con la formación d'una foz a traviés de la que desauguó a la fin una val que primero desauguaba enta lo río Segura. Unatra posibilidat ye que lo tramo inicial a lo sud de la sierra d'Orich desauguase primero enta Xalón a traviés de Campo Romanos, que ye un terreno que fue capturau por la Paleouerba.